นายกรัฐมนตรีเปิดห้องทำงานให้ตัวแทนเด็กเยี่ยมชม เนื่องในวันเด็ก พร้อมรับฟังเสียงสะท้อนและข้อเสนอจากกลุ่มเยาวชน
บรรยากาศการจัดกิจกรรมวันเด็กแห่งชาติ ประจำปี 2565 ณ ตึกไทยคู่ฟ้า ทำเนียบรัฐบาล ซึ่งปีนี้จัดขึ้นในรูปแบบ New Normal อีกครั้ง เนื่องจากสถานการณ์การแพร่ระบาดของโรคโควิด-19 โดยมีการถ่ายทอดสดผ่านทางสถานีวิทยุโทรทัศน์แห่งประเทศไทย หรือ NBT กรมประชาสัมพันธ์ เพื่อให้เด็กและเยาวชนได้รับชม ตั้งแต่เวลา 10.00 น.-12.00 น. ซึ่งมีกิจกรรมที่น่าสนใจเเบ่งออกเป็น 2 ช่วง โดยช่วงแรกของวันนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พาเด็กเล็กทั้ง 5 คน เยี่ยมชมห้องทำงานนายกรัฐมนตรีพร้อมเปิดโอกาสให้เด็กได้ลองนั่งเก้าอี้นายกรัฐมนตรี เพื่อสร้างขวัญกำลังใจและเป็นแรงบันดาลใจสำหรับเด็กและเยาวชนในอนาคต พร้อมร่วมพูดคุยกับตัวแทนเยาวชนทั้ง 5 คน นายกรัฐมนตรีย้ำว่าทุกคนคือ บุคคลสำคัญในการพัฒนาประเทศชาติ พร้อมขอให้เยาวชนไทยทำหน้าที่ การงาน อย่างมีเป้าหมาย มุ่งหวังดูแลครอบครัวได้ในอนาคต เช่นเดียวกับคำขวัญวันเด็กปีนี้ว่า "รู้คิด รอบคอบ รับผิดชอบต่อสังคม " นางสาวตรีนุช เทียนทอง รัฐมนตรีว่าการกระทรวงศึกษาธิการ นำผู้แทนเยาวชนดีเด่นและนำชื่อเสียงมาสู่ประเทศชาติจำนวน 19 คน เข้าพบนายกรัฐมนตรี โดยตัวแทนเยาวชน 5 คน จะเป็นผู้แทนกล่าวข้อเสนอต่อนายกรัฐมนตรี 4 ประเด็น อาทิปัญหาการศึกษาและปัญหาสุขภาพจิตของเด็ก โดยเฉพาะความเครียด เนื่องจากเด็กเรียนจำนวนวิชาที่จำนวนมาก จึงอยากให้แก้ไขจุดดังกล่าว ให้กระทรวงศึกษาธิการ ร่วมกับกระทรวงสาธารณสุขโดยกรมสุขภาพจิต หารือร่วมกัน , ขอให้รัฐบาลผลักดันระบบอินเทอร์เน็ตให้กับนักเรียน โดยเฉพาะช่วงโควิด -19 ที่มีความจำเป็นต้องเรียนออนไลน์ , เสนอการศึกษาทั้งในระบบ นอกระบบ เกี่ยวกับสิ่งเเวดล้อมให้มากขึ้น เพื่อให้ประชาชน นักเรียนตระหนักถึงสิ่งแวดล้อม สร้างสังคมที่ดีขึ้น เป็นต้น โดยนายกรัฐมนตรียังเชื่อมั่นอีกว่า เด็กเยาวชนในวันนี้จะเติบโตขึ้น สามารถจะสร้างชื่อเสียงให้ประเทศไทยได้แน่นนอน โดยขอให้ยึดหลักมีคุณธรรม จริยธรรม และรักภักดีต่อ ชาติ ศาสนา พระมหากษัตริย์ ที่สืบทอดมายาวนาน